b'\n_START_ARTICLE_\nHolstein-Gottorp\n_START_PARAGRAPH_\nHolstein-Gottorp o Schleswig-Holstein-Gottorp \xc3\xa9s el nom historiogr\xc3\xa0fic, aix\xc3\xad com l\'abreviatura actual, per les parts dels ducats de Schleswig i Holstein, tamb\xc3\xa9 conegut com a Holstein Ducal, que foren governades pels ducs de Schleswig-Holstein-Gottorp. Altres parts dels ducats foren governades pels reis de Dinamarca. Els territoris de Gottorp actualment es troben a Dinamarca i Alemanya. La resid\xc3\xa8ncia principal dels ducs era el Castell de Gottorp a la ciutat de Slesvig al ducat de Schleswig. Tamb\xc3\xa9 \xc3\xa9s el nom de la casa ducal, que va ascendir a diversos trons. Per aquest ra\xc3\xb3 genealogistes i historiadors algunes vegades utilitzen els Holstein-Gottorp per relacionar dinasties de diversos pa\xc3\xafsos._NEWLINE_El t\xc3\xadtol formal adoptat pels seus governants fou "Duc de Schleswig, Holstein, Dithmarschen i Stormarn", per\xc3\xb2 aquest t\xc3\xadtol tamb\xc3\xa9 fou utilitzat pels seus parents, els reis de Dinamarca o les seves branques menors, en tant que era una propietat comuna de tots els agnats. La branca Gottorp ostentava landeshoheit (sobirania) sobre el ducat de Holstein al Sacre Imperi i sobre el ducat de Schleswig al Regne de Dinamarca. El nom de Holstein-Gottorp s\'us\xc3\xa0 per motius de conveni\xc3\xa8ncia, ja que t\xc3\xa8cnicament era m\xc3\xa9s correcte "Duc de Schleswig i Holstein a Gottorp"._NEWLINE_El m\xc3\xa9s antic dels t\xc3\xadtols ducals \xc3\xa9s el de Schleswig, que fou conferit en feu a un parent dels reis per la Reina Margarida de Dinamarca, Su\xc3\xa8cia i Noruega en nom del seu fill Olaf II de Dinamarca de 1386. Els reis de Dinamarca atorgaren Holstein com un feu imperial a l\'Emperador Frederic III a partir de 1474.\n_START_SECTION_\nHist\xc3\xb2ria\n_START_PARAGRAPH_\nEL 1544 l\'anomenat "ducat tres en un " fou cedit a Adolf I de Schleswig-Holstein-Gottorp, tercer fill del rei Frederic I de Dinamarca i germanastre m\xc3\xa9s jove del rei Cristi\xc3\xa0 III de Dinamarca. D\'aquesta manera l\'actual Casa de Holstein-Gottorp \xc3\xa9s una branca menor de la Casa d\'Oldenburg. Els Ducs de Holstein-Gottorp compartiren, de forma inc\xc3\xb2moda, el govern de Schleswig i Holstein amb els reis de Dinamarca. En conseq\xc3\xbc\xc3\xa8ncia, sovint eren aliats (pr\xc3\xa0cticament clients) dels suecs, enemics dels danesos. Aquesta duradora alian\xc3\xa7a fou segellada per diversos matrimonis din\xc3\xa0stics: Cristina Holstein-Gottorp casada amb Carles IX de Su\xc3\xa8cia, Hedwig Elionor de Schleswig-Holstein-Gottorp casada amb Carles X Gustau de Su\xc3\xa8cia, Duc Frederic IV casat amb la filla m\xc3\xa9s gran del rei Carles XI de Su\xc3\xa8cia, i finalment el Pr\xc3\xadncep Adolf Frederic de Holstein-Gottorp que ocup\xc3\xa0 el tron suec el, fundant la dinastia Holstein-Gottorp de Su\xc3\xa8cia (va governar de 1751\xe2\x80\x931818)._NEWLINE_Pel Tractat de Roskilde (1658) i el Tractat de Copenhagen (1660), Dinamarca alliber\xc3\xa0 Gottorp dels seus lligams feudals i reconegu\xc3\xa9 la sobirania dels ducs sobre les terres de Gottorp al ducat de Schleswig. De fet, aquests territoris de Schleswig havien estat relativament independents des de feia m\xc3\xa9s d\'un segle. Encara que el ducat de Holstein continu\xc3\xa0 oficialment com a feu de l\'Imperi, de fet pel tractat els ducs co-governaven ambd\xc3\xb3s ducats amb el seu senyor nominal, el rei dan\xc3\xa8s._NEWLINE_A la Gran Guerra del Nord el ducat s\'aline\xc3\xa0 amb l\'Imperi Suec i fou derrotat despr\xc3\xa9s que les tropes daneses ocupessin els territoris septentrionals de Holstein-Gottorp. El 1720 d\'acord amb el Tractat de Frederiksborg els suecs retiraren el seu suport a Gottorp, fent impossible pels ducs recuperar els territoris perduts de Schleswig i prosseguir el seu enfrontament amb els reis de Dinamarca. Despr\xc3\xa9s de l\'acord de pau de 1721, el Duc Carles Frederic es refugi\xc3\xa0 a la cort de Pere el Gran, i durant algun temps els russos intrigaren per restaurar l\'autoritat de Carles Frederic als seus territoris de Schleswig. El mateix Carles Frederic es cas\xc3\xa0 amb la Gran Duquessa Anna Petrovna, filla de Pere. Els successors de Pere abandonaren la seva pol\xc3\xadtica de donar suport a les reclamacions dels Ducs de Holstein-Gottorp. Per\xc3\xb2 del matrimoni del Duc i de la Gran Duquessa nasqu\xc3\xa9 Carles Pere Ulrich, va succeir els Holstein-Gottorp el 1739, i va ser nomenat hereu del tron rus per Elisabet I de R\xc3\xbassia, la qual no tenia fills, el 1741._NEWLINE_Carles Pere Ulrich, que va accedir al tron com Pere III el 1762, estava disposat a conquerir Schleswig i Holstein al Regne de Dinamarca i Noruega. Quan esdevingu\xc3\xa9 tsar el 1762, immediatament firm\xc3\xa0 una pau generosa amb Pr\xc3\xbassia i retir\xc3\xa0 R\xc3\xbassia de la Guerra dels Set Anys per poder concentrar-se plenament contra l\'atac a Dinamarca. Aquest moviment enfad\xc3\xa0 l\'opini\xc3\xb3 russa, ja que ho consideraven una tra\xc3\xafci\xc3\xb3 als sacrificis russos fets durant la guerra, i una posada en perill innecess\xc3\xa0ria dels interessos de l\'estat. Al mateix temps, l\'ex\xc3\xa8rcit dan\xc3\xa8s s\'havia r\xc3\xa0pidament mobilitzat al llarg de la frontera amb Mecklenburg, per prevenir la invasi\xc3\xb3 de Holstein, i preparar la batalla. Els dos ex\xc3\xa8rcits estaven separats per 30 quil\xc3\xb2metres quan arribaren not\xc3\xadcies de Sant Petersburg que el tsar havia estat destronat per la seva mullar, que havia ascendit al tron com a Caterina II de R\xc3\xbassia._NEWLINE_El fill de Pere III, Pau I de R\xc3\xbassia, el nou Duc de Holstein-Gottorp, era menor d\'edat i estava sota la tutela de la seva mare, la tsarina. El 1773 Caterina la Gran acced\xc3\xad a renunciar a les reclamacions territorials del seu fill sobre les terres de Holstein-Gottorp encara en poder de Dinamarca, obtenint a canvi els comtats alemanya d\'Oldenburg i Delmenhorst, elevats a ducat el 1776 dins del Sacre Imperi Romanogerm\xc3\xa0nic. El ducat fou concedit pel cos\xc3\xad de l\'avi de Pau, l\'anci\xc3\xa0 Pr\xc3\xadncep-Bisbe de L\xc3\xbcbeck, cap d\'una branca menor de la fam\xc3\xadlia Holstein-Gottorp. Aix\xc3\xb2 marc\xc3\xa0 el final de la q\xc3\xbcesti\xc3\xb3 de Gottorp,que havia generat tants conflictes entre les pot\xc3\xa8ncies n\xc3\xb2rdiques._NEWLINE_La Casa de Holstein-Gottorp acced\xc3\xad a diversos trons europeus. La pol\xc3\xadtica din\xc3\xa0stica dels ducs de Holstein-Gottorp don\xc3\xa0 lloc a la seva branca menor, la branca sueca, que govern\xc3\xa0 Su\xc3\xa8cia des de 1751 a 1818 i Noruega des de 1814 a 1818. El 1863, la branca de la Casa de Schleswig-Holstein-Sonderburg-Gl\xc3\xbccksburg \xe2\x80\x94 descendent del rei Cristi\xc3\xa0 III de Dinamarca \xe2\x80\x94 s\'entronitz\xc3\xa0 com a sobirans de Dinamarca i sobirans de Gr\xc3\xa8cia i, el 1905, de Noruega._NEWLINE_La branca de L\xc3\xbcbeck es convert\xc3\xad primer en Ducs i despr\xc3\xa9s en Grans Ducs d\'Oldenburg, des de 1773 a 1918, mentre que la branca principal govern\xc3\xa0 l\'Imperi Rus breument el 1762 i de nou de 1796 a 1917.'